
R A P O R T

asupra propunerii legislative privind completarea şi modificarea art.10 din Legea nr.76/2002 privind sistemul asigurărilor pentru şomaj şi stimularea ocupării forţei de muncă
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr.PLx 440/2018 din 3 septembrie 2018, cu dezbaterea pe fond, în procedură obişnuită, a propunerii legislative privind completarea şi modificarea art.10 din Legea nr.76/2002 privind sistemul asigurărilor pentru şomaj şi stimularea ocupării forţei de muncă.

Propunerea legislativă are ca obiect de reglementare completarea Legii nr.76/2002, cu modificările și completările ulterioare, urmărindu-se  asigurarea unei evidenţe clare a persoanelor active pe piaţa muncii şi a condiţiilor în care îşi desfăşoară activitatea, precum şi garantarea respectării drepturilor individuale ale fiecărui cetăţean român plecat la muncă în străinătate.
Propunerea legislativă a fost respinsă de Senat în şedinţa din 27 iunie 2018.
La întocmirea prezentului raport, Comisia a avut în vedere:

· avizul negativ al Consiliului Legislativ (nr.285/03.04.2018)

· avizul favorabil al Consiliului Economic şi Social (nr.1231/20.03.2018)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/397/13.09.2018)

· punctul de vedere, negativ, al Guvernului (nr.892/14.05.2018).

La dezbaterile care au avut loc în şedinţa comisiei din 19 septembrie 2018 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, d-l Nicea Mergeani - Secretar de Stat în cadrul Ministerului Muncii și Justiției Sociale

La lucrările comisiei şi-au înregistrat prezenţa 19 deputaţi, din totalul de 22 membri ai comisiei.

Raportul comisiei a fost adoptat cu majoritate de voturi (o abţinere).

Propunerea legislativă face parte din categoria legilor organice, conform prevederilor art.73 alin.(3)  din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
· textul preconizat a fi introdus nu prezintă o legătură tematică cu restul  articolului 10 din Legea nr.76/2002;
· Legea nr.76/2002 reglementează sistemul asigurărilor pentru șomaj și stimularea ocupării forței de muncă și nu asigurarea unei evidențe a cetățenilor români care lucrează în străinătate;
· cadrul legal pentru protecția cetățenilor români care lucrează în străinătate este dat de Legea nr.156/2000, republicată, cu modificările și completările ulterioare, iar soluțiile preconizate prin propunerea legislativă ar fi trebuit să fie incluse în acest act normativ.

PREŞEDINTE,



SECRETAR,


Adrian Solomon



Violeta Răduţ

Întocmit,

Consilier parlamentar Adriana Breazu

